  Виталий Пронин Огазеяны чакламын 6-тӥ больницаез 4-тӥ поликлиникаен, 8-тӥ больницаез 3-тӥ поликлиникаен.Иж город Думаысь депутат кылзонъёсы пыриськиз элькунысьтымы тазалыкез утёнъя министр А. Чуршин. Вераськиз городысь эмъян учреждениослэсь лыдзэс кулэстон сярысь. Министр верамъя, ваньмыз со лэсьтӥське эмъюрттэт сётонлэсь ӟечлыксэ будэтон вылысь. Озьы огазеяны чакламын 6-тӥ больницаез 4-тӥ поликлиникаен, 8-тӥ больницаез 3-тӥ поликлиникаен. Та сяна, 7-тӥ нылпи больница выжтэмын луоз элькун нылпи больницае. Нош солэн интыяз выжоз «Нейрон» но хоспис. Туала «Нейронлэн» юртэз кылёз городлы, отын нылпи сад усьтыны луоз. Тазалыкез утёнъя министерстволэн та матысь дырлы оптимизацияя ужрадъёсыз пӧлысь ог люкетэз гинэ ай. Но соослы пумитъясько ни Ижын улӥсьёс. Таослэн шӧдонзы мукет: больницаослэсь лыдзэс кулэстон эмъюрттэт сётонлэсь ӟечлыксэ юнматэм интые, куашкатоз. Туэ январе пытсамын ни 8-тӥ больницаысь ЛОР-отделение. Солэсь вазьгес огазеямын 9-тӥ больница но 5-тӥ поликлиника. Таин йырин татысь регистратураын черодъёс уг бырыло, сюбег специалистъёс доры сюрыны уг луы, уг тырмо участокъя терапевтъёс. Город Думаысь депутатъёс пӧлысь но тросэз оптимизацилы дур ӧз басьтэ. Та ужпумез вылысь тыро-пыдо эскероно на, шуизы. Элина Кумачёва Туспуктӥз А. Горбунов Теги: тазалык  